FI Euroopan unionin virallinen lehti C 52/23

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 52/15)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”POULET DE L’ARDECHE” / ”CHAPON DE L’ARDECHE”

EU-nro: FR-PGI-0005-01296–29.12.2014

SAN ( ) SMM ( X )

1. Nimi/nimet

”Poulet de l’Ardèche” / ”Chapon de l’Ardèche”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.1 Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Poulet de l’Ardèche / Chapon de l’Ardèche ovat Gallus gallus -lajin vapaan laitumen kananpoikia ja salvukukkoja.

Poulet de l’Ardèche / Chapon de l’Ardèche -kananpojat ja salvukukot ovat hitaasti kasvavia maatiaislintuja. Poulet de l’Ardèche -kananpojan teurastusikä on vähintään 81 päivää, ja Chapon de l’Ardèche -salvukukon teurastusikä on vähintään 150 päivää.

Aistinvaraiset ominaisuudet: Poulet de l’Ardèche / Chapon de l’Ardèche -kananpoikien ja salvukukkojen liha on kiinteää, vähärasvaista, voimakkaan makuista ja väriltään tummaa. Riippuen käytetystä kannasta nahan ja jalkojen värissä on eroja (valkoinen tai keltainen).

Tarjontamuotoon liittyvät erityispiirteet:

— ainoastaan A-luokan ruhot pidetään kaupan kokonaisina,

— kokonaiset ruhot pidetään perinteen mukaisesti kaupan siten, että jalat on taitettu rintakehän sisään rintalastan alapuolelle,

— jos lintu paloitellaan, paloittelu on tehtävä yksinomaan käsin, ja palojen on täytettävä A-luokan tarjontamuotokriteerit.

Tarjontamuodot:

— suolistettu (ruhon vähimmäispaino = 1,3 kg kananpoikien osalta ja 2,9 kg salvukukkojen osalta),

— paistovalmis (sisäelimet irrotettu, ilman muita eläimenosia, jalkoineen; ruhon vähimmäispaino = 1,030 kg kananpoikien osalta ja 2,530 kg salvukukkojen osalta);

— paloiteltu.

Liha voi olla tuoretta tai jäädytettyä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Poulet de l’Ardèche / Chapon de l’Ardèche -kananpojat ja salvukukot kasvatetaan 42 päivän ikäisistä vapaalla laitumella, jossa on suojana puita ja jonka pinnalla on luontaisesti soraa.

Lintuja ruokitaan pääasiassa viljalla:

— Alkuvaiheessa ensimmäisestä päivästä enintään 28. päivään: vähintään 50 prosenttia viljaa.

— Lihotusvaiheessa 29. päivästä teurastukseen saakka: viljan ja viljasta saatujen tuotteiden painotetun keskiarvon on oltava lihotusvaiheessa vähintään 80 prosenttia. Tämä vaihe käsittää kasvu- ja loppulihotusvaiheen.

Viljasta saatujen tuotteiden osuus saa olla enintään 15 prosenttia viljan ja viljasta saatujen tuotteiden yhteenlasketusta määrästä.

Poulet de l’Ardèche / Chapon de l’Ardèche -kananpoikien ja salvukukkojen ravinto koostuu 100-prosenttisesti kasveista, mineraaleista ja vitamiineista. Viljaa käytetään vähintään kahta eri lajia. Ravinnon kokonaisrasvapitoisuus ei saa ylittää kuutta prosenttia. Ravinnon joukossa ei saa olla mitään lääkkeenkaltaisia aineita, ei myöskään kokkidiostaatteja. Vain luontaisia kasviston sääntelijöitä saa käyttää.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Poulet de l’Ardèche / Chapon de l’Ardèche -kananpojat ja salvukukot kasvatetaan yksilöidyllä maantieteellisellä alueella. Kasvatusvaihe kattaa koko ajanjakson siitä, kun poikaset päivän ikäisinä tulevat kasvatukseen, aina siihen saakka, että siipikarja lähetetään teurastamoon.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Teurastamon pitää olla kasvatuspaikasta alle 100 kilometrin päässä, ja kuljetusajan on jäätävä alle kolmen tunnin. Ruhojen paloittelu tehdään yksinomaan käsin. Kokonaisina kaupan pidetyissä ruhoissa on oltava jalat mukana.

3.6 Tuotteen, johon rekisteröity nimi viittaa, merkintöjä koskevat erityiset säännöt

Merkinnöissä on siipikarjan merkitsemistä koskevassa sääntelyssä vahvistettujen pakollisten merkintöjen lisäksi oltava

— Nimitys: ”Poulet de l’Ardèche” tai ”Chapon de l’Ardèche”.

— Euroopan unionin SMM-tunnus.

— Teurastamo on mainittava erityisessä merkinnässä (ETY-leima) tai tuotteeseen asetetussa paino-/hintaetiketissä tietoetiketin vieressä.

4. Maantieteellisen alueen tarkka rajaus

Poulet de l’Ardèche / Chapon de l’Ardèche -kananpoikien ja salvukukkojen maantieteellinen alue sijaitsee Ardèchen vuoristossa (Vivarais’n vuorilla) Ranskan Keskiylängön keski-itäosassa. Maantieteellisen alueen muodostavat seuraavat kantonit:

Ardèchen departementti (07):

Kaikki seuraavien kantonien kunnat: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais ja La Voulte-sur-Rhône. Aubenas’n kantonissa seuraavat kunnat: Aubenas, Mercuer ja Saint-Didier-sous-Aubenas. Thueyts’n kantonissa seuraavat kunnat: Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades ja Thueyts. Villeneuve-de-Bergin kantonissa seuraavat kunnat: Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron ja Saint-Pons.

Loiren departementti (42):

Kaikki seuraavien kantonien kunnat: Bourg-Argental, Pélussin, Saint-Chamond, Saint-Chamond Sud ja Saint-Genest-Malifaux. Grand-Croix’n kantonissa seuraavat kunnat: Doizieux, Farnay, La Grand-Croix, L’Horme, Lorette, Saint-Paul-en-Jarez ja La Terrasse-sur-Dorlay. Rive-de-Gierin kantonissa seuraavat kunnat: Châteauneuf, Pavezin, Rive-de-Gier ja Sainte-Croix-en-Jarez.

Haute-Loiren departementti (43):

Kaikki seuraavien kantonien kunnat: Aurec-sur-Loire, Fay-sur-Lignon, Le-Monastier-sur-Gazeille ja Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence ja Yssingeaux. Bas-en-Bassetin kantonissa seuraavat kunnat: Bas-en-Basset ja Malvalette. Le-Puy-en-Velay Nordin kantonissa seuraavat kunnat: Chaspinhac, Malrevers ja Le Monteil.

Retournacin kantonissa Retournacin kunta. Saint-Paulienin kantonissa seuraavat kunnat: Lavoûte-sur-Loire ja Saint-Vincent. Solignac-sur-Loiren kantonissa seuraavat kunnat: Le Brignon, Cussac-sur-Loire ja Solignac-sur-Loire. Voreyn kantonissa seuraavat kunnat: Beaulieu, Chamalières-sur-Loire, Mézères, Rosières ja Vorey.

5. Yhteys maantieteelliseen alkuperään

Maantieteellisen alueen erityisyys

Poulet de l’Ardèche / Chapon de l’Ardèche -kananpoikien ja salvukukkojen maantieteellinen alue sijaitsee Vivarais’n vuorilla. Tämä vuoristoinen alue kattaa lähinnä Ardèchen, mutta ulottuu myös Haute-Loiren itäosaan ja Loiren eteläosaan. Yksi tämän alueen erityispiirteistä on se, että alue koostuu yksinomaan kunnista, jotka sijaitsevat vuoristossa tai vuorten juurilla ja joille ovat luonteenomaisia korkeuden, kaltevuuden ja/tai ilmaston aiheuttamat haitat, minkä vuoksi maankäyttömahdollisuudet ovat huomattavan rajalliset. Alueelle onkin kehittynyt laajaperäistä maataloutta.

Ilmasto vaihtelee kyseisellä maantieteellisellä alueella keskikorkean vuoriston ilmastosta mannerilmastoon. Eri vuodenajat eroavat huomattavasti toisistaan, ja lämpötilaerot ovat suuria. Siirtyminen vuodenajasta toiseen tapahtuu nopeasti, ja alueella tuulee paljon.

Lisäksi maantieteelliselle alueelle on luonteenomaista maaperä, joka on muodostunut muinaisesta vulkaanisesta kivestä, graniitista ja liuskeesta. Yhteinen nimittäjä tälle kiviainekselle on kiviaineksen kovuus mutta samalla herkkä hajoavuus, minkä vuoksi lintujen ulkotarhoissa on hyvin paljon pikkukiviä.

Siipikarjankasvatus sai alkunsa 1960-luvulla Ardèchen pohjoisosissa ja lähti kukoistukseen 1980-luvulla, kun viljelijät perustivat Syndicat de Défense des Volailles Fermières de l’Ardèche -järjestön vuonna 1985.

Vapaan laitumen Poulet de l’Ardèche / Chapon de l’Ardèche -kananpoikien ja salvukukkojen tuotannon kehitys ja laadullisen tuote-eritelmän noudattaminen alkoivat kasvinviljelyyn ja voimaperäiseen karjankasvatukseen huonosti soveltuvassa luonnonympäristössä. Siipikarjaa kasvatettiin perhetiloilla, joilla harjoitettiin monilajiviljelyä ja karjankasvatusta (karjankasvatusta, puiden viljelyä, marjan- ja linssinviljelyä), joiden koko vaihteli pienestä keskisuureen (keskimäärin 35 ha) ja joiden käytössä oli vain pieniä maa-aloja.

Säilyttääkseen siipikarjankasvatuksen perinteisen luonteen kasvattajat suosivat laajaperäistä tuotantoa ja laidunkasvatusta. Tämän vuoksi eläintiheys ei saa olla liian suuri rakennuksissa ja ulkotarhoissa. Lintujen ruokinta perustuu viljan huomattavaan osuuteen noudattaen ardèchelaisten kasvattajien perinteisiä tapoja. Kasvattajilla oli tapana täydentää siipikarjan ulkotarhasta saamaa ravintoa viljalla, joka oli tuotettu tilan muutamilla viljelykelpoisilla maa-aloilla.

Lisäksi siipikarjalla on pääsy ulkopuoliselle alueelle, jolla ne saavat liikuntaa ja lisäravintoa (ruohoa, hyönteisiä). Jotta epätasaisia ja luonnonolojen armoilla olevia ulkotarhoja voitaisiin hyödyntää paremmin, kasvattajat ovat istuttaneet puita (vähintään 30 paikallisen lajin puuta 400 rakennusneliömetriä kohti). Tällä tavoin siipikarjaa rohkaistaan menemään ulos ja liikkumaan sekä samalla lintuja suojataan auringolta ja tuulelta.

Lisäksi kasvattajat ovat valinneet luonnonoloihin soveltuneita kantoja: nämä maatiaislinnut ovat rauhallisia ja liikkuvaisia, ja ne ovat sopeutuneet ulkotarhojen ominaispiirteisiin. Kyseiset kannat ovat myös hidaskasvuisia, eli linnut voidaan teurastaa vanhempina kuin tavallisesti.

Kaikkien lintujen noutaminen samaan aikaan ja teurastamoon kuljetuksen keston rajoittaminen auttavat välttämään lintujen stressaantumista.

Tuotteen erityisyys

Poulet de l’Ardèche / Chapon de l’Ardèche on vapaan laitumen siipikarjaa.

Poulet de l’Ardèche / Chapon de l’Ardèche -kananpoikien ja salvukukkojen lihalla tehdyt aistinvaraiset tutkimukset ovat osoittaneet, että tällä siipikarjalla on seuraavanlaiset ominaispiirteet muihin markkinoilla oleviin kananpoikiin ja salvukukkoihin verrattuna:

— kiinteämpi liha sekä rintafileissä että koipi-reisipaloissa,

— liha on vähärasvaisempaa, maultaan voimakkaampaa ja väriltään tummempaa.

Ruhot paloitellaan yksinomaan käsin. Kun Poulet de l’Ardèche / Chapon de l’Ardèche -kananpojat ja salvukukot myydään kokonaisina, ne pidetään kaupan siten, että jalat on taitettu rintakehän sisään rintalastan alapuolelle.

Syy-yhteys

Maantieteellisen alueen ja Poulet de l’Ardèche / Chapon de l’Ardèche -kananpoikien ja salvukukkojen välinen yhteys perustuu tuotteen maineeseen ja kasvattajien taitotietoon.

Siipikarjankasvatuksen perinteisen luonteen säilyttämiseksi kasvattajat ovat valinneet perinteisen kasvatustavan ja vapaan laitumen (alhainen eläintiheys, myöhäinen teurastusikä, pääsy ulkotarhoihin).

Koska käytetyt kannat ovat hidaskasvuisia maatiaiskantoja, ruokinta perustuu pitkälti viljaan ja linnut pääsevät epätasaisiin ja luontaisesti hyvin sorapitoisiin ulkotarhoihin, lihasta tulee tunnetusti hyvän makuista ja se on saanut mainetta eritoten kiinteälihaisuudesta ja voimakkaasta mausta. Viljan suuri osuus on tärkeää, jotta rasva varastoituu lihassyiden väliin ja vaikuttaa siten lihan makuominaisuuksiin.

Ulkotarhojen epätasaisuus edistää ulkoisten lihasten, erityisesti reisilihasten kehittymistä, sekä auttaa rasvan poistumisessa, minkä johdosta Poulet de l’Ardèche / Chapon de l’Ardèche -kananpoikien ja salvukukkojen liha on vähärasvaista.

Poulet de l’Ardèche / Chapon de l’Ardèche -kananpojat ja salvukukot teurastetaan tavanomaista vanhempana, joten lihasta tulee voimakkaamman väristä ja makuista.

Koska lintujen stressaantumista ennen teurastusta vältetään, ruhojen lopulliset ominaisuudet pysyvät muuttumattomina, minkä takaa myös ruhojen paloitteleminen käsin ja perinteinen tarjontamuoto kokonaisena.

Poulet de l’Ardèche / Chapon de l’Ardèche -kananpoikien ja salvukukkojen maine johtuu perinteisestä kasvatustavasta ja lihan aistinvaraisista ominaisuuksista. Maine on kasvanut 1980-luvulta lähtien alan kehittymisen ansiosta (satakunta kasvattajaa, yli 150 rakennusta) ja sen myötä, että myynti on lisääntynyt koko Kaakkois-Ranskassa ja muuallakin. Maineesta kertovat eritoten lukuisat palkinnot. Kananpojat ja salvukukot ovat saaneet useita mitaleja yleisessä maatalousnäyttelyssä: vuonna 1993 hopeamitali, vuonna 1996 pronssimitali ja vuonna 1997 hopeamitali. Poulet de l’Ardèche -kananpoikaa ja Chapon de l’Ardèche -salvukukkoa tarjoavat huippukokit, tätä siipikarjaa löytyy ardèchelaisten ravintoloiden ruokalistoilta sekä matkailijoille suunnattujen ohjelmien ja matkaoppaiden herkullisista resepteistä: ”Suprême de poulet de l’Ardèche aux écrevisses” (Ardèchen kananpojan rintaa jokirapujen kera), ”Chapon de l’Ardèche en deux cuissons, morilles et vin jaune” (Ardèchen salvukukkoa kahteen kertaan kypsennettynä huhtasienien ja keltaisen viinin kera). Tuotteen mainetta on edistänyt se, että tuottajat ovat käyneet myyntipisteissä kertomassa tuotantotavasta ja että tarjolla on tuotetta hyödyntäviä reseptejä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.inao.gouv.fr/fichier/CDCPouletChapondelArdeche.pdf

(1) EUVL L 343, 14.12.2012, s. 1.